Clemens Episcopus servus servorum Dei ad perpetuam rei memoriam. Dudum dilectus filius Jacobus Abbas Monasterii Cluniacensis Diœcesis Prioratum de Tincto Cluniacensis Ordinis Viennensis Diœcesis Monasterio sancti Martialis Avenionensis dicti Ordinis Authoritate Apostolica imperpetuum incorporavit et univit. Itaque cedente vel decedente Priore dicti Prioratus qui tunc erat, liceret illi qui eidem Monasterio pro tempore præesset corporalem possessionem dicti Prioratus apprehendere, nancisci et perpetuo retire. Cum tamen postmodum venerabilis frater noster Anglicus Episcopus Albanensis qui dictum Prioratum ex concessione et dispensatione Sedis Apostolicæ tunc temporis obtinebat cupiens incorporationem et unionem hujusmodi suum effectum debitum sortiri, Prioratum præfatum in manibus nostris libere resignaverit nosque resignationem hujusmodi Authoritate prædicta duxerimus admittendam. Nos ne de præmissis hæsitari valeat illa fecimus præsentibus annotari. Nulli ergo omnino hominum liceat hanc paginam nostræ annotationis infringere vel ei ausu temerario contraire. Siquis autem hoc attentare præsumpserit indignationem omnipotentis Dei et beatorum Petri et Pauli Apostolorum ejus se noverit incursurum. Datum Avenione octavo Kalendas Decembris Pontificatus nostri anno quinto. Hic jacet D. Petrus Rigaud qui obiit 1560. 18. Iulii quondam supprior hujus loci. Hæc leguntur sculpta super tumba lapidea, posita in medio chori Ecclesiæ Collegii sancti Martialis Avenionensis prope ingressum presbyterii.